༞ ཨཱ་ལོ་ཀེ༞ དྲི་མཆོག༞ དྲི་མཆོག༞ དྲི་མཆོག༞ བདག་ཉིད༞ གནྡྷེ༞ ཞལ་ཟས༞ ཞལ་ཟས༞ ཞལ་ཟས༞ བདག་ཉིད༞ ནཻ་ཝི་དྱེ༞ རོལ་མོ༞ རོལ་མོ༞ རོལ་མོ༞ བདག་ཉིད༞ ཤཔྟ༞ དྷརྨཱ་ར་ཎི་ཏས་རོལ་མོ་སོགས་དབུལ་ལོ། །ནམ་མཁའ་མཛོད་ཀྱི་ཕྱག་རྒྱ་དང་བཅས་པས། ཨོཾ་སརྦ་བིད་པུ་ར་པུ་ར། སུ་ར་སུ་ར། ཨ་བརྟ་ཡ་ཨ་བརྟ་ཡ་ཧོ།
ཞེས་བརྗོད་ཅིང་། ཐལ་མོ་སྙིང་གར་སྦྱར་ལ།
བདེ་བར་གཤེགས་པ་ཐམས་ཅད་ལ། །འཁོར་ལོ་རིན་ཆེན་འདི་ཕུལ་བས། །སྲིད་པའི་འཁོར་ལོ་རྒྱུན་བཅད་དེ། །ཆོས་ཀྱི་འཁོར་ལོ་བསྐོར་བར་ཤོག །ཨོཾ་སརྦ་ཏ་ཐཱ་ག་ཏ་སིང་ཧ་ནཱ་ད་ས་པ་རི་ཝཱ་ར་ཙཀྲ་རཏྣ་པུ་ཛི་ཏེ་ཧཱུྃ། ཞེས་སོགས་སོ་སོའི་ཕྱག་རྒྱ་དང་བཅས་པས། རྒྱལ་བ་སྲས་དང་བཅས་རྣམས་ལ། །ནོར་བུ་རིན་ཆེན་འདི་ཕུལ་བས། །བཀྲེན་ཞིང་ཕོངས་པ་རྒྱུན་བཅད་དེ། །འབྱོར་པ་ཕུན་སུམ་ཚོགས་པར་ཤོག །གོང་བཞིན་ཐོག་མཐའ་འདྲ་བ་ལས། ཙཀྲའི་གནས་སུ། མ་ཎི་རཏྣ་སོགས་སྦྱར་ལ། བཙུན་མོ་རིན་ཆེན་འདི་ཕུལ་བས། །མ་རིག་མུན་པ་རྒྱུན་བཅད་དེ། །ཤེས་རབ་དབྱིངས་ཀྱི་དོན་རྟོགས་ནས། །ཐབས་དང་ཤེས་རབ་འབྲེལ་བར་ཤོག །ཝསྟི་རཏྣ༞ བློན་པོ་རིན་ཆེན་འདི་ཕུལ་བས། །ཕྱི་ནང་གསང་གསུམ་ཐེག་གསུམ་ལྡན། །བསམ་ཡས་བསྟན་པ་རབ་འཛིན་ཅིང་། །ཡོན་ཏན་ཐམས་ཅད་ལྡན་པར་ཤོག །མ་ཧཱ་ཏ་རཏྣ༞ གླང་པོ་རིན་ཆེན་འདི་ཕུལ་བས། །ལྟ་ངན་རྣམས་ནི་རབ་བསལ་ནས། །བླ་མེད་ཐེག་པར་རབ་ཞོན་ཏེ། །ཐམས་ཅད་མཁྱེན་གྲོང་བགྲོད་པར་ཤོག །ཧསྟི་རཏྣ༞ རྟ་མཆོག་རིན་ཆེན་འདི་ཕུལ་ནས། །སྲིད་པའི་གཟེབ་ལས་ངེས་གྲོལ་ཏེ། །རྫུ་འཕྲུལ་མཆོག་གི་ཤུགས་ཐོབ་ནས། །སངས་རྒྱས་ཞིང་དུ་འགྲོ་བར་ཤོག །ཏུ་རངྒ་ཨ་ཤྭ་རཏྣ༞ དམག་དཔོན་རིན་ཆེན་འདི་ཕུལ་བས། །ཉོན་མོངས་དགྲ་ལས་རྒྱལ་གྱུར་ནས། །ཕས་ཀྱི་རྒོལ་བ་ཚར་བཅད་དེ། །སྙེམས་བྲལ་མཆོག་ནི་ཐོབ་པར་ཤོག །ཁདྒ་རཏྣ་
ཞེས་དང་།
ཁ་དོག་དབྱིབས་ལེགས་ཡིད་འོང་རྒྱན་ཕྲེང་ལྡན། །ཕྱོགས་དུས་ཀུན་ན་གཟུགས་མཆོག་ཅི་མཆིས་པ། །མོས་བློས་དཀྱིལ་འཁོར་ལྷ་ལ་བདག་འབུལ་གྱི། །བཞེས་ཤིག་བླ་མེད་གྲུབ་མཆོག་སྩལ་དུ་གསོལ། །ཨོཾ་སརྦ་ཏ་ཐཱ་ག་ཏ་སིང་ཧ་ནཱ་ད་ས་པ་རི་ཝཱ་ར་རུ་པ་ཀཱ་མ་གུ་ན་པཱུ་ཛི་ཏེ་ཧཱུྃ། དེ་བཞིན་དུ་སོ་སོའི་ཕྱག་རྒྱ་བཅས་པས། ཕྱོགས་དུས་ཀུན་ན་ཟིན་དང་མ་ཟིན་པའི། །ཡོན་ཏན་ཚིག་མཆོག་སྒྲ་སྙན་ཅི་མཆིས་རྣམས། །མོས་བློས༞ །བཞེས་ཤིག༞ །གོང་བཞིན་ཐོག་མཐའ་འདྲ་བ་ལས། །རཱུ་པའི་གནས་སུ། ཤཔྟ་སོགས་སྦྱར་ལ། ཕྱོགས་དུས་ཀུན་ན་ཙནྡན་སྦྲུལ་སྙིང་དང་། །ཨ་དཀར་ནག་སོགས་དབང་པོ་ཚིམ་བྱེད་རྣམས། །མོས་བློས༞ །བཞེས་ཤིག༞ གནྡྷེ༞ ཕྱོགས་དུས་ཀུན་ན་རོ་དང་བཅུད་ལྡན་པའི། །ལུས་སེམས་བརྟས་བྱེད་རོ་མཆོག་ཅི་མཆིས་རྣམས། །མོས་བློས༞ །བཞེས༞ །ར་ས༞ ཕྱོགས་དུས་ཀུན་ན་འཇམ་མཉེན་འཁྲིགས་ཆགས་པའི། །རེག་བྱའི་ཁྱད་པར་ལུས་སེམས་ཚིམ་བྱེད་རྣམས། །མོས་བློས༞ །བཞེས་ཤིག༞ །པརྵེ༞
ཞེས་པས་གོས་ཟུང་འབུལ། རྡོར་དྲིལ་འཛིན་པས་གདངས་ཡོད་མེད་གང་རུང་དང་བཅས།
འཁོར་བ་འཛིན་རྒྱུ་ཆགས་བྲལ་ཞིང་། །འགྲོ་བའི་དོན་ལ་ཆགས་པ་ཡི། །པདྨ་དམར་པོའི་གདན་ལ་བཞུགས། །སེང་གེ་སྒྲ་ལ་ཕྱག་འཚལ་ལོ། །འཇིགས་དང་བག་ཚ་མི་མངའ་བ། །ཀུན་ཏུ་ཐོགས་མེད་སྟོབས་བརྙེས་པ། །སེང་གེ་དཀར་པོའི་ཁྲི་ལ་བཞུགས། །སེང་གེ་སྒྲ་ལ༞ །ཐབས་དང་སྙིང་རྗེའི་ངོ་བོ་ཉིད། །ཡོན་ཏན་ཐམས་ཅད་རབ་རྫོགས་པ། །ཟླ་བ་རྒྱས་པའི་གདན་དང་ལྡན། །སེང་གེ་སྒྲ༞ །ཉོན་མོངས་པ་དང་ཤེས་བྱ་ཡི། །དྲི་མ་གཉིས་སྤངས་སྐུ་མདོག་དཀར། །འོད་ཟེར་དཔག་མེད་ཕྱོགས་བཅུར་སྤྲོ། །སེང་གེ་སྒྲ་ལ་ཕྱག༞ །དབུ་ལ་རལ་པའི་ཐོར་གཙུག་ཅན། །འོད་དཔག་མེད་པས་རབ་ཏུ་མཛེས། །ཚོགས་གཉིས་མ་ལུས་རྫོགས་པ་པོ། །སེང་གེ་སྒྲ་ལ༞ །སྤྱན་གསུམ་ཐུགས་རྗེ་ཆེན་པོ་ཡིས། །ཁམས་གསུམ་དུས་གསུམ་གཟིགས་པ་པོ། །ཕྱག་གཉིས་ཐབས་དང་ཤེས་རབ་ཉིད། །སེང་གེ་སྒྲ་ལ༞ །ཕྱི་རོལ་པ་རྣམས་འདུལ་བའི་ཕྱིར། །རྒྱན་སྤངས་མཆོད་ཕྱིར་ཐོགས་པ་འཛིན། །གངས་རི་ལྟར་དཀར་དྲང་སྲོང་ཚུལ། །སེང་གེ་སྒྲ་ལ༞ །དགེ་བའི་རྩ་བ་ཐམས་ཅད་ལ། །མངའ་བརྙེས་རོལ་པའི་འདུག་སྟངས་ཀྱིས། །སེམས་ཅན་དོན་བཞུགས་ཕྱེད་ཀྲུང་མཛད། །སེང་གེ་སྒྲ་ལ༞ །ཟག་བཅས་ཉེས་སྐྱོན་མ་གོས་པས། །པདྨ་ལས་སྐྱེས་པདྨ་འཛིན། །པདྨའི་རིགས་མཆོག་པདྨ་བསྣམ། །སེང་གེ་སྒྲ་ལ༞ །འགྲོ་བའི་གནོད་པ་སེལ་མཛད་པ། །དྲི་མེད་མེ་ཏོག་གིས་བཀང་བའི། །ཐོད་པ་དཀར་པོ་གཡོན་ན་འཛིན། །སེང་གེ་སྒྲ་ལ༞ །ཤེས་རབ་རལ་གྲི་ཡེ་ཤེས་འབར། །མ་རིག་མུན་པ་ཐམས་ཅད་འཇོམས། །གཏི་མུག་ལ་སོགས་རྩད་ནས་གཅོད། །སེང་གེ་སྒྲ་ལ༞ །ཏྲི་ཤུ་ལ་ནི་གཡས་ན་འཛིན། །སྣ་ཚོགས་དོན་མཛད་ལྗང་གུ་སྟེ། །ཁམས་གསུམ་ཉེས་པས་མི་གོས་ཕྱིར། །རྩེ་གསུམ་འཛིན་ལ༞ །གདུག་པ་ཅན་རྣམས་རབ་འདུལ་ཞིང་། །ཆུ་བདག་དམ་ལས་མི་འདའ་ཕྱིར། །བྲང་འགྲོ་དཀར་པོས་རབ་ཏུ་བརྒྱན། །ཀླུ་རྣམས་འདུལ་ལ༞ །ཡེ་ཤེས་ཆེན་པོའི་རང་བཞིན་ཅན། །དབང་བསྐུར་བ་ནི་རབ་སྩོལ་ཞིང་། །སྐུ་གསུམ་བྱིན་རླབས་ཐུགས་རྗེ་ཅན། །སེང་གེ་སྒྲ་ལ༞ །སྤྲོས་པའི་མཐའ་བརྒྱད་ལས་གྲོལ་ཞིང་། །ལོངས་སྤྱོད་རྫོགས་སྐུའི་རྣམ་པར་མཛེས། །སྤྲུལ་པའི་རིགས་ལྔས་དབུ་ལ་བརྒྱན། །སྐུ་གསུམ་ལྷུན་གྲུབ་ཁྱེད་ཕྱག་འཚལ། །ཤིན་ཏུ་དང་བའི་ཡིད་ཀྱིས་ནི། །ཚིག་གི་ཕྲེང་བས་ཁྱེད་བསྟོད་པས། །བདག་སོགས་འགྲོ་བ་མ་ལུས་ཀུན། །ཁྱེད་ཀྱི་གོ་འཕང་མཆོག་ཐོབ་ཤོག །ཅེས་པས་གཙོ་བོ་ལ་བསྟོད། རིགས་ལྔ་ལ། སྣང་སྟོང་རྡོ་རྗེ་ནམ་མཁའི་དབྱིངས། །ཆོས་དབྱིངས་ཡེ་ཤེས་རྡོ་རྗེའི་སྐུ། །བྱང་ཆུབ་མཆོག་གི་ཕྱག་རྒྱ་ཅན། །ཕྱག་འཚལ་རྣམ་པར་སྣང་མཛད་ལ། །གཟུང་འཛིན་རྡོ་རྗེ་བརྟན་པའི་ས། །མེ་ལོང་ཡེ་ཤེས༞ །བདུད་འདུལ་ཆེན་པོའི༞ །ཕྱག་འཚལ་མི་བསྐྱོད་རྡོ་རྗེ་ལ། །རིན་ཆེན་རྡོ་རྗེ་འབར་བའི་མེ། །མཉམ་ཉིད་ཡེ་ཤེས༞ །མཆོག་སྦྱིན་ཆེན་པོའི༞ །ཕྱག་འཚལ་རིན་ཆེན་འབྱུང་ལྡན་ལ། །འདོད་ཆགས་རྡོ་རྗེ་ཆོས་ཀྱི་ཆུ། །ཀུན་རྟོག་ཡེ་ཤེས༞ །ཏིང་འཛིན་ཆེན་པོའི༞ །ཕྱག་འཚལ་སྣང་བ་མཐའ་ཡས་ལ། །ཕྲག་དོག་རྡོ་རྗེ་བསྐྱེད་པའི་རླུང་། །བྱ་གྲུབ་ཡེ་ཤེས༞ །སྐྱབས་སྦྱིན་ཆེན་པོའི༞ །ཕྱག་འཚལ་དོན་ཡོད་གྲུབ་པ་ལའོ། །
ཞེས་པས་བསྟོད་དོ། །
ཡང་མཆོད་བསྟོད་བསྡུས་པ་བྱེད་པར་སྤྲོ་ན། མཆོད་པ་རྣམས་ཀྱི་ཚིགས་བཅད་རྣམས་དོར་ལ་སྔགས་ཙམ་གྱིས་མཆོད་ཅིང་། བསྟོད་པ་ནི་གཙོ་བོ་ལ། ཐམས་ཅད་མཁྱེན་པའི་སྤྱན་རས་ཀྱིས། །སེམས་ཅན་ཀུན་ལ་གཟིགས་མཛད་པ། །སྟོབས་དང་མི་འཇིགས་མངའ་བརྙེས་པའི། །སེང་གེ་སྒྲ་ལ་ཕྱག་འཚལ་བསྟོད། །ཅེས་དང་། རིགས་ལྔ་ལ། ཆོས་སྐུ་ནམ་མཁའ་བཞིན་དུ་དབྱེར་མེད་ཀྱང་། །གཟུགས་སྐུ་འཇའ་ཚོན་བཞིན་དུ་སོ་སོར་གསལ། །ཐབས་དང་ཤེས་རབ་མཆོག་ལ་མངའ་བརྙེས་པའི། །རིགས་ལྔ་བདེ་བར་གཤེགས་ལ་ཕྱག་འཚལ་ལོ། །ཞེས་བརྗོད། དེ་ནས་བསྲེག་རྫས་རྣམས་ཀྱི་འགོར་སྙིང་པོ་གསུམ་དང་། བར་དུ་རྫས་སྔགས་སོ་སོ་བཅུ། མཐར་རྫས་སྔགས་སྤེལ་ཚིག་དང་བཅས་པ་གཅིག་སྟེ་བཅུ་གཅིག་རེས་ཕུལ་ལ། སྡིག་པ་སྦྱང་བ་དང་། སྔགས་ཀྱི་ནུས་པ་དབྱུང་བའི་དོན་དུ། ཏིལ་མདུན་དུ་བཞག་ལ། རང་གི་སྙིང་ཁར་སྡིག་པའི་ས་བོན་ཀཾ་ཡིག་ནག་པོ་ཞིག་བསམ་སྟེ། དེ་ནས་ཚེ་ཐོག་མ་མེད་པ་ནས་བསགས་པའི་སྡིག་སྒྲིབ་ཐམས་ཅད་འདུས་པར་བསམས་ལ། ལྟེ་བར་ཧཱུྃ་ཡིག་བསམ་པ་ལས་འོད་ཟེར་འཕྲོས་པས་སྡིག་པ་རྣམས་དེད་དེ། སྣ་སྒོ་ནས་ཀཾ་ཡིག་གི་རྣམ་པས་འཐོན་ལ། མདུན་གྱི་ཏིལ་ལ་ཐིམ་པར་བསམ། དེའི་སྟེང་དུ་ཨ་ཡིག་དཀར་པོ་ཞིག་བསམས་ལ། དེ་ལས་འོད་ཟེར་བྱུང་ནས་ཏིལ་ལ་ཐིམ་པས་ཡེ་ཤེས་ཀྱི་བདུད་རྩིར་གྱུར་པ་ལྷ་རྣམས་ལ་ཕུལ་བར་བསམ་ཞིང་། འབུམ་ཕྲག་བརྒྱད་ཀྱི་དབང་དུ་བཏང་སྟེ། འབུལ་ཚན་རེ་ལ་སྙིང་པོ་སྟོང་ཕྲག་གཉིས་རེ་བཟླས་པས་ཆོ་ག་རེ་ལ་ཁྲི་ཚོ་གཉིས་རེ། ཁྱོན་ཆོ་ག་བཞི་ལ་ཁྲི་ཚོ་བརྒྱད་འགྲོ་ཞིང་བར་གྱི་འབུལ་ཚན་དགུ་ལ་འབུལ་སྔགས་སྙིང་པོ་འབའ་ཞིག་དང་རྗེས་མར་སྔོན་མ་བཞིན། དེ་དག་གི་བར་སྐབས་རྣམས་སུ་འབུལ་ཚན་གྱི་ཡམ་ཤིང་རྣམས་མེ་རྒྱུན་མི་ཆད་པའི་ཕྱིར་རིམ་བཞིན་འབུལ་བར་ལས་ཐབ་ཏུ་དུས་གཅིག་ལ་མི་འབུལ་བ་ཕྱག་ལེན་ཡིན། དེ་ཡང་། ཞུ་བའི་རྫས་རྣམས་ཞལ་དུ་སྟེ། །གོང་བུའི་རྫས་རྣམས་ཕྱག་ཏུའོ། །ཡམ་ཤིང་འབར་བའི་འོད་ལ་འབུལ། །ཀུ་ཤ་དུར་བ་གཙུག་ཏོར་ལའོ། །དེ་ལྟར་བསྲེག་རྫས་རྣམས་ཕུལ་བའི་མཐར། ཆུ་གཉིས་སྔོན་འགྲོའི་ཉེར་སྤྱོད་ཀྱིས་མཆོད། བསྟོད་པ་གང་རིགས་ཀྱིས་བསྟོད། འདས་གཏོར་ལ་ལྷ་བསྐྱེད་ཆོག་མི་དགོས་པ་མ་གཏོགས། བསངས་སྦྱངས་བྱིན་རླབས་ནས་བཟུང་འབུལ་ཚུལ་ཚང་མ་གོང་བཞིན། ཆ་གསུམ་ཀུན་རིག་བཞིན་ལ། ཡཀྵས་བསང་བ་ཐམས་ཅད་ཨོཾ་ཨཱཿམྲྀ་ཏ་ཧཱུྃ་ཕཊ་ཀྱིས་བསང་བར་བསྒྱུར། བགེགས་གཏོར་གྱི་བདེན་བདར་ལ། ཁྱད་པར་དུ་ཡང་རྗེ་བཙུན་སེང་གེ་སྒྲ་རིགས་ལྔའི་ཚོགས་པ་ཅན་གྱི་བཀའ་བདེན་པ་དང་།
ཞེས་དང་།
བདེན་པ་ཆེན་པོའི་བྱིན་རླབས་ཀྱིས་བདག་ཅག་དམ་པའི་ཆོས་སྒྲུབ་པ་ལ་བར་དུ་གཅོད་པའི་འབྱུང་པོ་གདོན་བགེགས་ཀྱི་རིགས་
ཞེས་སོགས་སོ།
།བགེགས་གཏོར་ཕྱིར་དོར་གྲུབ་པ་དང་། ཤེས་ན་ཉེ་རེག་གཞན་ནས་འབྱུང་བ་ལྟར་རམ། མི་ཤེས་ན་ཁ་ཆུས་བཤལ་ནས་ཕྱིར་དོར་ལ། གཤེགས་སྐྱེམས་བྱོན་ཟན་ལྟར་ཕུལ། འབུལ་ཚན་རྫོགས་སྐབས་ལྟར་མཆོད་བསྟོད་བྱས་ལ། བཅོམ་ལྡན་འདས་བདག་དང་སེམས་ཅན་ཞེས་པ་ནས། ལྷག་ཆད་ཐམས་ཅད་ཞེས་པའི་བར་གོང་བཞིན་ལ། ཉེ་བར་ཞི་བར་བྱིན་གྱིས་བརླབ་ཏུ་གསོལ།
།ཞེས་དང་།
གཡས་པའི་སྲིན་ལག་གིས་ཐབ་ཀྱི་ཐལ་བ་ནས་བླངས་ཏེ། ཨོཾ་ཨཱ་ཧཱུྃ་
ཞེས་དང་།
དཔྲལ་མགྲིན་སྙིང་གར་བཀུས། ཡིག་བརྒྱ་བཟོད་གསོལ་གཤེགས་གསོལ་རྣམས་གོང་བཞིན་ནོ། །དེ་ནས་མར་བླུགས་གཟར་གང་ཐབ་ཀྱི་ནང་དུ་བླུགས་ལ། ཨོཾ་བཛྲ་ཛྭ་ལ་རཾ།
ཞེས་བརྗོད་པས།
མེ་ལྷ་ཞལ་ཕྱག་གི་རྣམ་པར་གྱུར་
པར་བསམས་ལ།
སྔར་བཞིན་མཆོད་བསྟོད་བྱ། བསྲེག་རྫས་ཀྱི་ལྷག་མ་རྫས་སོ་སོའི་སྔགས་ཀྱིས་ཕུལ་བའི་མཐར། སྔར་བྱོན་ཟན་གྱི་སྐབས་སུ་བཤད་པ་ལྟར། མར་དགང་བླུགས་གསུམ་གཤེགས་སྐྱེམས་སུ་དབུལ། སླར་ཡང་མཆོད་ཅིང་བསྟོད་ལ། གཏོར་མ་བསངས་སྦྱངས། སྟོང་པའི་ངང་ལས་རིན་པོ་ཆེ་ལས་གྲུབ་པའི་སྣོད་ཡངས་ཤིང་རྒྱ་ཆེ་བའི་ནང་དུ་གཏོར་མ་ཁ་དོག་དྲི་རོ་ནུས་པ་ཕུན་སུམ་ཚོགས་པ་བདུད་རྩིའི་རྒྱ་མཚོར་གྱུར་པར་བསམས་ལ། ཨོཾ་ཨགྣ་ཡེ་ས་པ་རི་ཝཱ་ར་ཞེས་པའི་མཐར། ནམ་མཁའ་མཛོད་ཀྱི་སྔགས་དང་ཕྱག་རྒྱས་དབུལ། མེ་ལྷའི་རྒྱལ་པོ་འཁོར་བཅས་རྣམས། །ཞེས་སོགས་ཀྱི་མཐར། འདོད་དོན་ཞུས་ལ། མ་འབྱོར་པ་དང་ཉམས་པ་དང་།
།ཞེས་སོགས་ཀྱིས་བཟོད་པར་གསོལ།
བདག་གི་དོན་དང་གཞན་གྱི་དོན། །སྒྲུབ་ཀྱིན་བཞུད་ཅིག་བྱིན་ཟ་ཁྱོད། །ཇི་བཞིན་དུས་སུ་སླར་གཤེགས་ཏེ། །བདག་གི་དངོས་གྲུབ་ཐམས་ཅད་སྒྲུབས། །ཨོཾ་ཨགྣ་ཡེ་ས་པ་རི་ཝཱ་ར་གཙྪ།
ཞེས་བརྗོད་ཅིང་།
དབྱུག་གུ་གསུམ་པའི་ཕྱག་རྒྱ་རྣ་བའི་དྲུང་དུ་ཕྱིར་བསྐྱེད་ལ། མེ་ལྷ་རང་བཞིན་གྱི་གནས་སུ་གཤེགས་པར་བསམ། རང་གི་གནས་གསུམ་བསྲུངས་ཏེ། དགེ་བ་བསྔོ་ཞིང་། བཀྲ་ཤིས་རྣམས་གོང་བཞིན་བྱས་ལ། བསྙེན་པ་འབུམ་ཕྲག་བརྒྱད་ཅུའི་སྦྱིན་སྲེག་ནི་འབྱོར་ལྡན་རྣམས་ཀྱིས་བྱ་བ་ལས་ཕལ་ཆེར་གྱིས་མི་འགྲུབ་བོ། །དེས་ན་འབུམ་ཕྲག་བརྒྱད་དང་དགུའི་ཁ་སྐོང་སྦྱིན་སྲེག་ནི་ཉིན་གསུམ་ལ་ཆོ་ག་ཚར་བཞི་སྟེ། ཚུགས་གྲོལ་གཉིས་ལ་རེ་རེ་དང་བར་པར་གཉིས་ཡིན་ཞིང་དགུའི་བཅུ་ཆ་ཡང་བརྒྱད་ཀྱི་རིགས་འགྲེ་ཤེས་སོ། །གོང་ལྟར་སྦྱིན་སྲེག་གྲུབ་ནས་དངོས་གྲུབ་ཀྱི་ཕྱིར་མེ་མ་ཡལ་བར་ཐལ་བ་མི་བསྡུ་ཞིང་། བསྡུ་བའི་ཚེའང་རང་ཉིད་ཀྱིས་ཐོག་མར་བསྡུ་བའམ། ཡང་ན་ཡོངས་རྫོགས་རང་ཉིད་ཀྱིས་བསྡུས་ཏེ། སེམས་ཅན་གྱི་ལས་སྒྲིབ་སྦྱང་བའི་བསམ་པས་ཆུ་ཀླུང་ཆེན་པོར་དོར། ཞེས་རྗེ་བཙུན་སེང་གེ་སྒྲའི་བསྙེན་ཐབས་སྦྱིན་སྲེག་དང་བཅས་པ་འདི་ནི། ངོར་ཆེན་དཔལ་ལྡན་དོན་གྲུབ་ཀྱིས་མཛད་པའི་བསྙེན་ཐབས་དང་། འཇམ་མགོན་ཨ་མེས་ཞབས་ཀྱི་གདོན་གྲོལ་གྱི་ཆོ་ག ངོར་ཆེན་དཀོན་མཆོག་ལྷུན་གྲུབ་ཀྱི་མི་འཁྲུགས་པའི་ཞི་བའི་སྦྱིན་སྲེག་རྣམས་ལ་བརྟེན་ནས། ས་སྐྱ་པ་ངག་དབང་ཀུན་དགའ་བློ་གྲོས་སངས་རྒྱས་བསྟན་པའི་རྒྱལ་མཚན་དཔལ་བཟང་པོས་བསྐུལ་བ་པོ་བརྩོན་འགྲུས་འོད་ཟེར་སོགས་དོན་གཉེར་རྣམས་ལ་ཕན་པའི་བསམ་པས་ཤིན་ཏུ་དག་པར་སྦྱར་བའོ།། །།

ཀུན་དགའ་བློ་གྲོས།
འཇིག་རྟེན་དབང་ཕྱུག་སེངྒེ་སྒྲའི་བསྙེན་ཐབས་སྦྱིན་སྲེག་དང་བཅས་པ།

:Rare Texts of the Sakya TraditionR
jamyang